ปัจจัยความเสี่ยง

ในปัจจุบันสถานการณ์ต่าง ๆ ได้มีการเปลี่ยนแปลงไปอย่างมากและรวดเร็ว การบริหารความเสี่ยงจึงเป็นสิ่งที่มีความสำคัญช่วยให้บริษัทฯ สามารถอยู่รอดได้เมื่อมีเหตุการณ์ที่ไม่คาดคิดเกิดขึ้น ดังนั้น จึงมีความจำเป็นอย่างยิ่งที่บริษัทฯ ต้องมีกลไกการบริหารงานสร้างความแข็งแกร่งและเตรียมการรับมือไว้รอบด้านเป็นการล่วงหน้าเพื่อให้บริษัทฯ สามารถดำรงอยู่ได้ตลอดไป

ในปี 2551 ที่ผ่านมา การดำเนินธุรกิจด้านโทรคมนาคมในประเทศไทยมีเหตุการณ์ความผันผวนจากปัจจัยความเสี่ยงต่าง ๆ ได้แก่ ปัญหาทางด้านเศรษฐกิจจากราคาน้ำมันที่ขึ้นสูงในช่วง 3 ไตรมาสแรก ปัญหาทางด้านการเมือง วิกฤติทางการเงินโลก เป็นต้น บริษัทฯ ในฐานะที่มีสัดส่วนทางการตลาดมากเป็นอันดับหนึ่งในประเทศไทย ได้มุ่งให้ความสำคัญกับการบริหารความเสี่ยงขององค์กร โดยมีคณะกรรมการบริหารความเสี่ยง ซึ่งมีประธานกรรมการบริหารของบริษัทฯ เป็นประธานคณะกรรมการบริหารความเสี่ยง หัวหน้าคณะเจ้าหน้าที่ผู้บริหารและผู้บริหารระดับสูงเป็นกรรมการ รวม 13 ท่าน ซึ่งในปี 2551 คณะกรรมการได้มีการประชุม 4 ครั้ง โดยพิจารณาแจกแจงความเสี่ยงครอบคลุมทั้งองค์กร จัดอันดับความเสี่ยง กำหนดแนวทางการบริหารความเสี่ยง มอบหมายผู้รับผิดชอบจัดให้มีมาตรการควบคุมและจัดการความเสี่ยงให้อยู่ในระดับที่ยอมรับได้ เพื่อให้บริษัทฯ สามารถบรรลุเป้าหมายและกลยุทธ์ที่กำหนดไว้ และสร้างความเชื่อมั่นให้กับผู้ถือหุ้นและผู้มีส่วนได้ส่วนเสีย รวมทั้งได้มีการทบทวนความเสี่ยงของบริษัทฯ อย่างสม่ำเสมอว่า บริษัทฯ มีความเสี่ยงด้านใดบ้างที่เพิ่มขึ้นหรือเปลี่ยนแปลงไป วิกฤตเศรษฐกิจที่เกิดขึ้นได้ส่งผลกระทบอย่างไรต่อผู้ที่มีส่วนเกี่ยวข้องต่าง ๆ ของบริษัทฯ

คณะกรรมการบริหารความเสี่ยงมีการติดตามผลสำเร็จของการบริหารความเสี่ยง
โดยพิจารณาจากแผนงานของฝ่ายจัดการที่รับผิดชอบในปัจจัยความเสี่ยงต่าง ๆ
และผลของการวัดผลที่เชื่อถือได้ของการปฏิบัติงานตามแผนงาน และในการประชุมทุกครั้ง
คณะกรรมการบริหารความเสี่ยงจะกำหนดให้ฝ่ายจัดการที่รับผิดชอบรายงานผลการบริหารความเสี่ยงที่ได้แจกแจงไว้จากรอบการประชุมครั้งก่อน
รวมทั้งมีการพิจารณาว่าระดับความเสี่ยงลดลงหรือไม่ ทั้งนี้
เพื่อให้การบริหารความเสี่ยงมีประสิทธิผลอย่างแท้จริง

ในทุกไตรมาส คณะกรรมการบริหารความเสี่ยงได้นำเสนอผลการบริหารความเสี่ยงให้คณะกรรมการตรวจสอบ คณะกรรมการบริษัท และคณะกรรมการบริหารรับทราบ เพื่อให้มีการจัดการความเสี่ยงและติดตามอย่างใกล้ชิด และมั่นใจได้ว่าความเสี่ยงอยู่ในระดับที่ยอมรับได้ รวมทั้งบริษัทฯ สามารถบรรลุเป้าหมายที่กำหนดไว้ ซึ่งสรุปปัจจัยความเสี่ยงที่อาจส่งผลกระทบต่อผลการดำเนินงานของบริษัทฯ ดังต่อไปนี้ 

1.ความเสี่ยงทางด้านกฎหมาย ข้อบังคับ และนโยบาย

  1.1 การจัดสรรคลื่นความถี่สำหรับการประกอบกิจการโทรศัพท์เคลื่อนที่ IMT2000 หรือ 3G

คณะกรรมการกิจการโทรคมนาคมแห่งชาติ (กทช.)
มีนโยบายในการดำเนินการจัดสรรคลื่นความถี่ในช่วง 1920 MHz – 1965 MHz คู่กับ 2110 MHz
– 2155 MHz และ 2010 MHz – 2025 MHz เพื่อนำมาใช้ในการให้บริการโทรศัพท์เคลื่อนที่ระบบ
IMT2000 หรือ 3G
โดยว่าจ้างที่ปรึกษาโครงการเพื่อศึกษาและเสนอแนะหลักเกณฑ์และวิธีการจัดสรรคลื่นความถี่ที่เหมาะสมและมีประสิทธิภาพสำหรับประเทศไทย
ซึ่ง
กทช.ได้จัดประชุมรับฟังความคิดเห็นสาธารณะจากผู้ประกอบการและประชาชนทั่วไปทั้งส่วนกลางและส่วนภูมิภาคเสร็จสิ้นไปแล้วหลายครั้ง

ทั้งนี้ คณะที่ปรึกษาโครงการได้เสนอรายงานผลการศึกษาให้แก่ กทช. พิจารณาโดยมีสาระสำคัญดังนี้

ก.วิธีการจัดสรรคลื่นความถี่ เสนอให้ใช้วิธีการประมูล (Auction) แก่ผู้ที่เสนอราคาสูงสุด
แต่ผู้ที่จะมีสิทธิเข้าประมูลจะต้องผ่านการพิจารณาถึงคุณสมบัติเบื้องต้นตามเกณฑ์ที่กำหนด (Pre
Qualification) เสียก่อน ได้แก่ การมีสถานภาพทางกฎหมาย (Legal Personality
Requirements), ความแข็งแกร่งทางการเงินที่เพียงพอ (Financial Ability)
และการเปิดเผยข้อมูลเกี่ยวกับความเป็นเจ้าของ อำนาจในการควบคุม และบุคคลเกี่ยวโยง
(Associational Ties)

ข. จำนวนใบอนุญาตให้ใช้คลื่นความถี่ เสนอให้มีใบอนุญาตแก่ผู้ประกอบการ 4 ราย
โดยแบ่งตามจำนวนคลื่นความถี่ที่ได้รับการจัดสรร 2 X 10 MHz จำนวน 3 ราย และ 2 X 15
MHz จำนวน 1 ราย

แต่ทั้งนี้ การพิจารณาว่าจะใช้วิธีใดในการจัดสรรคลื่นความถี่ จำนวนของใบอนุญาต
ตลอดจนหลักเกณฑ์และเงื่อนไขต่าง ๆ ย่อมขึ้นอยู่กับการพิจารณาของ กทช. ซึ่งคาดว่า
กทช.จะพิจารณาและออกประกาศว่าด้วยวิธีการจัดสรรและหลักเกณฑ์การให้ใบอนุญาตและดำเนินการจัดสรรคลื่นความถี่ให้แล้วเสร็จได้ภายในปี
2552

บริษัทฯ คาดการณ์ว่าจะมีผู้ประกอบการให้บริการโทรศัพท์เคลื่อนที่ในปัจจุบันรวมทั้งบริษัทฯ
เองและผู้ประกอบการรายใหม่หลายรายสนใจเข้าร่วมขอรับการจัดสรรคลื่นความถี่สำหรับบริการโทรศัพท์เคลื่อนที่ระบบ
3G จาก กทช. ซึ่งบริษัทฯ มีความเชื่อมั่นในศักยภาพและสถานะทางการเงินของบริษัทฯ
ว่ามีคุณสมบัติเพียงพอที่จะเข้าร่วมการจัดสรรคลื่นความถี่ตามหลักเกณฑ์ที่ กทช. จะกำหนดในครั้งนี้ได้

อย่างไรก็ตาม หากบริษัทฯ
มิได้รับการจัดสรรคลื่นความถี่ในครั้งนี้ย่อมส่งผลกระทบต่อการประกอบธุรกิจของบริษัทฯ ในอนาคต
โดยเฉพาะอย่างยิ่งตามสัญญาอนุญาตให้บริการฯ ที่ได้รับจาก บริษัท ทีโอที จำกัด (มหาชน)
(ทีโอที) จะสิ้นสุดลงในเดือนกันยายน 2558
และสัญญาฉบับดังกล่าวมิได้มีการขยายระยะเวลาของสัญญาออกไปอีก แต่ถ้าบริษัทฯ
ได้รับการจัดสรรคลื่นความถี่จาก กทช. ในครั้งนี้จะส่งผลให้บริษัทฯ
สามารถประกอบธุรกิจให้บริการโทรศัพท์เคลื่อนที่ระบบ 3G
ได้ตามระยะเวลาที่กำหนดไว้ในใบอนุญาตซึ่งจะอยู่ในระหว่าง 15 ปี ถึง 25 ปี

  1.2 องค์กรที่ทำหน้าที่กำกับดูแลกิจการด้านโทรคมนาคม และกิจการวิทยุกระจายเสียง
  วิทยุโทรทัศน์

เมื่อวันที่ 10 มิถุนายน 2551
คณะรัฐมนตรีไดมีมติเห็นชอบร่างพระราชบัญญัติองคกรจัดสรรคลื่นความถี่และกํากับการประกอบกิจการวิทยุกระจายเสียง
วิทยุโทรทัศน และกิจการโทรคมนาคม พ.ศ. .... เพื่อให้เป็นไปตามมาตรา 47
ของรัฐธรรมนูญแห่งราชอาณาจักรไทย พ.ศ.2550 ที่กำหนดไว้ว่า
ให้มีองค์กรของรัฐที่เป็นอิสระองค์กรหนึ่ง ทำหน้าที่จัดสรรคลื่นความถี่
กำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม
ภายใต้เงื่อนไขที่กำหนดไว้ในมาตราดังกล่าวประกอบกับมาตรา 305 (1) ของรัฐธรรมนูญฯ
ทำให้มีการตรากฎหมายเพื่อจัดตั้งองค์กรที่ทำหน้าที่กำกับดูแลกิจการโทรคมนาคมซึ่งต่อไปจะมีเพียงองค์กรเดียว
คือ คณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ (กสทช.)
ในการประชุมคณะรัฐมนตรีดังกล่าวมีประเด็นสำคัญหลายประการที่ต้องทำให้ศึกษาและทบทวนใหม่
เนื่องจากต้องมีความชัดเจนในเรื่องอำนาจหน้าที่ การสรรหา การตรวจสอบ
และการคานอำนาจขององค์กร
โดยขณะนี้รางพระราชบัญญัติดังกลาวอยูในระหวางการดําเนินการเพื่อนําเสนอตอสภาผูแทนราษฎร
ซึ่งคาดว่าจะต้องใช้เวลาอีกระยะหนึ่งในการจัดตั้งองค์กรดังกล่าว
อันจะส่งผลต่อความชัดเจนในการกำหนดทิศทางกิจการโทรคมนาคมและวิทยุกระจายเสียง
วิทยุโทรทัศน์ของประเทศ

อย่างไรก็ตาม กทช. ซึ่งเป็นองค์กรอิสระที่ทำหน้าที่กำกับดูแลกิจการโทรคมนาคมในประเทศไทย
ยังคงอยู่และมีอำนาจตามพระราชบัญญัติการประกอบกิจการโทรคมนาคม
และพระราชบัญญัติองค์กรจัดสรรคลื่นความถี่ พ.ศ. 2543 ในการกำหนดนโยบาย
และออกกฎระเบียบต่าง ๆ ประกอบกับ มาตรา 305 (1) ของรัฐธรรมนูญฯ
ยังกำหนดมิให้กฎหมายที่จะบัญญัติออกมานั้น กระทบกระเทือนถึงการอนุญาตสัญญาร่วมการงาน
หรือสัญญาที่ชอบด้วยกฎหมายที่ได้กระทำขึ้นก่อนวันประกาศใช้รัฐธรรมนูญนี้
จนกว่าการอนุญาตสัญญาร่วมการงานหรือสัญญานั้นจะสิ้นผล
ซึ่งล่าสุดมีการเสนอให้ใช้วิธีการออกพระราชบัญญัติฉบับใหม่
หรือแกไขเพิ่มเติมพระราชบัญญัติองคกรจัดสรรคลื่นความถี่ และกํากับกิจการวิทยุกระจายเสียง
วิทยุโทรทัศน และกิจการโทรคมนาคม พ.ศ. 2543 แทนการร่างกฎหมายขึ้นมาทั้งฉบับ

บริษัทฯ
ไม่สามารถคาดการณ์เกี่ยวกับระยะเวลาในการออกพระราชบัญญัติองคกรจัดสรรคลื่นความถี่และกํากับการประกอบกิจการวิทยุกระจายเสียง
วิทยุโทรทัศน และกิจการโทรคมนาคม พ.ศ. .... หรือการแก้ไขพระราชบัญญัติฉบับเดิม
และการใช้อำนาจกำกับดูแล และขอบเขตของการกำหนดนโยบาย อีกทั้งกฎระเบียบของ กสทช.
ที่จะเกิดขึ้นในอนาคต และไม่อาจคาดการณ์ได้ว่าการจัดตั้งองค์กรกำกับดูแลอื่นๆ
รวมทั้งการปฏิรูปเปลี่ยนแปลงกฎหมายและการเปลี่ยนแปลงอื่นๆ
จะส่งผลกระทบอย่างมีนัยสำคัญต่อการประกอบกิจการโทรคมนาคมในขอบข่ายที่เป็นอยู่
รวมทั้งฐานะการเงิน การดำเนินงาน และโอกาสทางธุรกิจของบริษัทฯ หรือไม่

  1.3
  สัญญาร่วมการงานระหว่างรัฐกับเอกชนที่กำหนดในพระราชบัญญัติว่าด้วยการให้เอกชนเข้าร่วมงาน

  หรือดำเนินการในกิจการของรัฐ พ.ศ.2535

  1.3.1 การแก้ไขเพิ่มเติมสัญญาร่วมการงาน ระหว่าง บริษัท แอดวานซ์ อินโฟร์ เซอร์วิส จำกัด

  (มหาชน) กับ บริษัท ทีโอที จำกัด (มหาชน)

ตามที่กระทรวงเทคโนโลยีสารสนเทศและการสื่อสารได้มีหนังสือถึงสำนักงานคณะกรรมการกฤษฎีกา
ขอความ เห็นเกี่ยวกับการแก้ไขเพิ่มเติมสัญญาอนุญาตให้บริการโทรศัพท์เคลื่อนที่ระหว่างบริษัท ทีโอที
จำกัด (มหาชน) (ทีโอที) ซึ่งในขณะนั้นมีสถานะเป็นองค์การโทรศัพท์แห่งประเทศไทย กับ บริษัท
แอดวานซ์ อินโฟร์ เซอร์วิส จำกัด (มหาชน)
ภายหลังจากวันที่พระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ
พ.ศ. 2535 ใช้บังคับแล้ว ว่าได้ดำเนินการถูกต้องตามพระราชบัญญัติดังกล่าวหรือไม่
และหากการแก้ไขเพิ่มเติมสัญญาอนุญาตฯ ดำเนินการไม่ถูกต้องตามพระราชบัญญัติดังกล่าว
จะมีแนวทางการปฏิบัติต่อไปอย่างไร

สำนักงานคณะกรรมการกฤษฎีกาได้มีบันทึกสำนักงานคณะกรรมการกฤษฎีกา
เรื่องการบังคับใช้พระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ
พ.ศ. 2535 (กรณีสัญญาอนุญาตให้บริการโทรศัพท์เคลื่อน ที่ระหว่างบริษัท ทีโอที จำกัด (มหาชน)
กับบริษัท แอดวานซ์ อินโฟร์ เซอร์วิส จำกัด (มหาชน)) เรื่องเสร็จที่ 291/2550
ให้ความเห็นดังนี้

“…ทีโอทีเข้าเป็นคู่สัญญาในเรื่องนี้เป็นการกระทำแทนรัฐโดยอาศัยอำนาจหน้าที่ตามกฎหมายว่าด้วยองค์การ
โทรศัพท์แห่งประเทศไทย สัญญาอนุญาตฯ
ที่เกิดขึ้นจึงเป็นสัญญาระหว่างรัฐกับเอกชนเพื่อมอบหมายให้เอกชนดำเนินการให้บริการสาธารณะแทนรัฐ
รัฐจึงมีหน้าที่ปฏิบัติตามข้อกำหนดในสัญญาดังกล่าว

แต่เมื่อการแก้ไขเพิ่มเติมสัญญาอนุญาตฯ
ตามกรณีข้อหารือดำเนินการไม่ถูกต้องตามพระราชบัญญัติว่าด้วยการให้เอกชนเข้าร่วมงานฯ
ซึ่งมีผลใช้บังคับในขณะที่มีการแก้ไขเพิ่มเติมสัญญาอนุญาตฯ
เนื่องจากมิได้เสนอเรื่องการแก้ไขเพิ่มเติมให้คณะกรรมการประสานงานตามมาตรา 22 พิจารณา
และเสนอให้คณะรัฐมนตรีซึ่งเป็นองค์กรที่มีอำนาจพิจารณาเห็นชอบกับการแก้ไขเพิ่มเติมสัญญาอนุญาตฯ
ตามนัยแห่งพระราชบัญญัติดังกล่าวดังที่ได้วินิจฉัยข้างต้น การแก้ไขเพิ่มเติมสัญญาอนุญาตฯ โดย ทีโอที
เป็นคู่สัญญา จึงกระทำไปโดยไม่มีอำนาจตามกฎหมาย อย่างไรก็ดี
กระบวนการแก้ไขเพิ่มเติมสัญญาอันเป็นนิติกรรมทางปกครอง
สามารถแยกออกจากข้อตกลงต่อท้ายสัญญาอนุญาตฯ ที่ทำขึ้นได้ และข้อตกลงต่อท้ายสัญญาอนุญาตฯ
ที่ทำขึ้นนั้นยังคงมีผลอยู่ตราบเท่าที่ยังไม่มีการเพิกถอนหรือสิ้นผลโดยเงื่อนเวลาหรือเหตุอื่น
หากคณะรัฐมนตรีซึ่งเป็นผู้มีอำนาจตามกฎหมายได้พิจารณาถึงเหตุแห่งการเพิกถอน ผลกระทบ
และความเหมาะสม โดยคำนึงถึงประโยชน์ของรัฐและประโยชน์สาธารณะแล้วว่า
การดำเนินการที่ไม่ถูกต้องนั้นมีความเสียหายอันสมควรจะต้องเพิกถอนข้อตกลงต่อท้ายสัญญาอนุญาตฯ
ที่ทำขึ้น คณะรัฐมนตรีก็ชอบที่จะเพิกถอนข้อตกลงต่อท้ายสัญญาอนุญาตฯ
แต่ถ้าคณะรัฐมนตรีพิจารณาแล้วมีเหตุผลความจำเป็นเพื่อประโยชน์ของรัฐหรือประโยชน์สาธารณะ
และเพื่อความต่อเนื่องของการให้บริการสาธารณะ
คณะรัฐมนตรีก็อาจใช้ดุลพินิจพิจารณาให้ความเห็นชอบให้มีการดำเนินการแก้ไขเพิ่มเติมสัญญาอนุญาตฯ
ดังกล่าวได้ตามความเหมาะสม
โดยหน่วยงานเจ้าของโครงการและคณะกรรมการประสานงานตามมาตรา 22
เป็นผู้ดำเนินการเสนอข้อเท็จจริง เหตุผล และความเห็นเพื่อประกอบการพิจารณาของคณะรัฐมนตรี”

ขณะนี้ได้มีการแต่งตั้งคณะกรรมการประสานงานตามมาตรา 22 ขึ้นแล้ว
และอยู่ในระหว่างการดำเนินการตามพระราชบัญญัติว่าด้วยการให้เอกชนเข้าร่วมงานฯ
และจะได้ทำหน้าที่ตามที่กฎหมายกำหนดต่อไป

บริษัทฯ มีความเชื่อมั่นในหลักการและเหตุผลของการแก้ไขเพิ่มเติมสัญญา
หน้าที่การปฏิบัติตามพระราชบัญญัตินี้ของ ทีโอที และการดำเนินธุรกิจของบริษัทฯ
ที่ได้ปฏิบัติตามพระราชบัญญัติและข้อตกลงอย่างถูกต้อง
จะส่งผลให้ประเด็นความเสี่ยงนี้สามารถคลี่คลายไปในทางที่ดี
และเชื่อว่าไม่น่าจะมีการเปลี่ยนแปลงที่มีผลกระทบต่อบริษัทฯ อย่างมีนัยสำคัญ อย่างไรก็ตาม
หากการแก้ไขสัญญาร่วมการงานของบริษัทฯ
ถูกเพิกถอนอาจมีผลให้อายุสัญญาร่วมการงานสั้นลงและ/หรืออาจมีต้นทุนในส่วนแบ่งรายได้ของบริการโทรศัพท์เคลื่อนที่แบบเติมเงินที่สูงขึ้น
เป็นต้น

1.3.2 สัญญาร่วมการงาน ระหว่าง บริษัท ดิจิตอล โฟน จำกัด ซึ่งเป็นบริษัทย่อยของบริษัท

  แอดวานซ์ อินโฟร์ เซอร์วิส จำกัด (มหาชน) กับ บริษัท กสท โทรคมนาคม จำกัด (มหาชน)

ตามที่กระทรวงเทคโนโลยีสารสนเทศและการสื่อสารได้มีหนังสือถึงสำนักงานคณะกรรมการกฤษฎีกา
ขอความ เห็นเกี่ยวกับการแก้ไขเพิ่มเติมสัญญาอนุญาตให้บริการโทรศัพท์เคลื่อนที่ระหว่างบริษัท กสท
โทรคมนาคม จำกัด (มหาชน) (กสท.) กับบริษัท ดิจิตอล โฟน จำกัด (ดีพีซี)
ภายหลังจากวันที่พระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ
พ.ศ. 2535 ใช้บังคับแล้วว่าได้ดำเนินการถูกต้องตามพระราชบัญญัติดังกล่าวหรือไม่
และหากการแก้ไขเพิ่มเติมสัญญาอนุญาตฯ ดำเนินการไม่ถูกต้องตามพระราชบัญญัติดังกล่าว
จะมีแนวทางการปฏิบัติต่อไปอย่างไร

สำนักงานคณะกรรมการกฤษฎีกามีความเห็นเรื่องการบังคับใช้พระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ
พ.ศ. 2535 กรณีสัญญาอนุญาตให้บริการโทรศัพท์เคลื่อนที่ กสท. กับ ดีพีซี
โดยจากบันทึกสำนักงานคณะกรรมการกฤษฎีกา เรื่องเสร็จที่ 294/2550 ให้ความเห็นโดยสรุปว่า

“...การที่ บมจ.โทเทิ่ล แอ็คเซส คอมมูนิเคชั่น (ดีแทค)
โอนสิทธิและหน้าที่ตามสัญญาให้ดำเนินการให้บริการวิทยุคมนาคมระบบเซลลูล่าร์ ให้แก่ ดีพีซี และ
ดีพีซี กับ กสท. ได้มีการทำสัญญาระหว่างกันในวันที่ 19 พฤศจิกายน 2539 ว่า กสท.
ได้อนุญาตให้สิทธิเอกชนรายใหม่ในการให้บริการวิทยุคมนาคมระบบเซลลูล่า โดย กสท. และ ดีพีซี
เป็นคู่สัญญาและไม่ถือว่าเป็นส่วนหนึ่งของโครงการดำเนินการใช้บริการวิทยุคมนาคมฯ ที่ กสท.
อนุญาตให้แก่ ดีแทค แต่อย่างใด ดีพีซี จึงเป็นคู่สัญญาที่อยู่ภายใต้การดูแลกำกับของ กสท.
และจ่ายค่าตอบแทนให้แก่ กสท. ดีพีซีในฐานะที่เป็นเอกชนผู้เข้าร่วมงาน
หรือดำเนินงานในกิจการของรัฐจึงต้องปฏิบัติตามพระราชบัญญัติให้เอกชนเข้าร่วมงานฯ เนื่องจาก
กสท.
ได้มีการกำหนดขอบเขตของโครงการและเอกชนผู้ดำเนินการให้บริการเป็นการเฉพาะเจาะจง
รวมทั้งได้มีการให้บริการโครงการไปแล้ว จึงไม่มีกรณีที่จะต้องประกาศเชิญชวนเอกชนเข้าร่วมงาน
หรือดำเนินการในกิจการของรัฐและการคัดเลือกเอกชนด้วยวิธีประมูลตามที่บัญญัติไว้ในหมวด 3
การดำเนินโครงการ แต่เป็นการที่ต้องนำบทบัญญัติในหมวด 3
นี้มาใช้บังคับโดยอนุโลมเท่าที่ไม่ขัดต่อสภาพแห่งข้อเท็จจริง โดย กสท.
ต้องดำเนินการแต่งตั้งคณะกรรมการตาม พ.ร.บ. มาตรา 13 เพื่อดำเนินการตามมาตรา 21
คือให้คณะกรรมการนำผลการคัดเลือกพร้อมเหตุผล ประเด็นที่เจรจาต่อรองเรื่องผลประโยชน์ของรัฐ
ร่างสัญญาและเอกสารทั้งหมดเสนอต่อรัฐมนตรีกระทรวงเจ้าสังกัดเพื่อนำเสนอคณะรัฐมนตรีพิจารณาภายในเก้าสิบวันนับจากวันที่คณะกรรมการตัดสินโดยอนุโลมต่อไป

ดังนั้น การดำเนินการจึงอยู่ในอำนาจและหน้าที่ของคณะกรรมการตามมาตรา 13
ที่จะพิจารณาตามที่เห็นสมควรได้ และ ดีพีซี ผู้ได้รับโอนสิทธิและหน้าที่จากบริษัท โทเทิ่ล แอ็คเซส
คอมมูนิเคชั่น จำกัด (มหาชน) ตามสัญญาให้ดำเนินการให้บริการวิทยุคมนาคมระบบเซลลูล่า
ระหว่าง กสท. กับบริษัท โทเทิ่ล แอ็คเซส คอมมูนิเคชั่น จำกัด (มหาชน) แล้ว ดีพีซี
ย่อมเป็นผู้มีสิทธิดำเนินการให้บริการวิทยุโทรคมนาคมฯ ได้ตามสิทธิและหน้าที่ที่ได้รับโอน
แม้ว่าสัญญาให้ดำเนินการระหว่าง กสท. กับ ดีพีซี
ที่ทำขึ้นใหม่มิได้ดำเนินการหรือปฏิบัติตามพระราชบัญญัติว่าด้วยการให้เอกชนเข้าร่วมงานฯ
แต่อย่างไรก็ตาม
สัญญาที่ทำขึ้นนั้นยังคงมีผลอยู่ตราบเท่าที่ยังไม่มีการเพิกถอนหรือสิ้นผลโดยเงื่อนเวลา หรือเหตุอื่น
ดังนั้น กสท. และ ดีพีซี จึงยังต้องมีภาระหน้าที่ในการปฏิบัติตามสัญญาที่ได้กระทำไว้แล้ว”

ขณะนี้ได้มีการแต่งตั้งคณะกรรมการตามมาตรา 13 ขึ้นแล้ว
และอยู่ในระหว่างการดำเนินการตามพระราชบัญญัติว่าด้วยการให้เอกชนเข้าร่วมงานฯ
และจะได้ทำหน้าที่ตามที่กฎหมายกำหนดต่อไป

ดีพีซี มีความเชื่อมั่นว่าประเด็นความเสี่ยงนี้สามารถคลี่คลายไปในทางที่ดี โดย กสท. และ ดีพีซี
ยังคงมีภาระหน้าที่ในการปฏิบัติตามสัญญาที่ได้กระทำไว้แล้ว อย่างไรก็ตาม
สัญญาร่วมการงานของดีพีซีอาจสิ้นสุดลง หากประเด็นดังกล่าวเป็นไปในอีกทางหนึ่ง

  1.4 กฎหมายว่าด้วยการใช้และการเชื่อมต่อโครงข่ายโทรคมนาคม (Interconnection
  Charge)

ตามพระราชบัญญัติการประกอบการกิจการโทรคมนาคม พ.ศ. 2544
และประกาศคณะกรรมการกิจการโทรคมนาคมแห่งชาติว่าด้วยการใช้และเชื่อมต่อโครงข่ายโทรคมนาคม
พ.ศ. 2549 บริษัทฯ ได้ทำสัญญาการเชื่อมต่อโครงข่ายโทรคมนาคมกับบริษัท โทเทิ่ล แอ็คเซ็ส
คอมมูนิเคชั่น จำกัด (มหาชน) ณ วันที่ 30 พฤศจิกายน 2549 และบริษัท ทรู มูฟ จำกัด ณ วันที่
16 มกราคม 2550
ซึ่งสัญญาดังกล่าวได้ผ่านการเห็นชอบจากคณะกรรมการกิจการโทรคมนาคมแห่งชาติแล้ว ในระหว่างปี
2550 บริษัทฯ ได้ให้บริการตามสัญญาเชื่อมต่อโครงข่ายโทรคมนาคมดังกล่าว โดย ณ ขณะนั้นบริษัทฯ
ยังมิได้เรียกเก็บค่าเชื่อมโครงข่ายโทรคมนาคมจากคู่สัญญาทั้งสอง
และมิได้บันทึกรายการที่เกี่ยวข้องกับค่าเชื่อมต่อโครงข่ายโทรคมนาคมในงบการเงินระหว่างกาล
เนื่องจาก ทีโอที ซึ่งเป็นผู้ให้อนุญาตได้มีหนังสือแจ้งให้บริษัทฯ ทราบว่า บริษัทฯ
มิใช่ผู้รับใบอนุญาตที่มีโครงข่ายโทรคมนาคมตามกฎหมาย
จึงไม่มีสิทธิเข้าทำสัญญาเชื่อมต่อโครงข่ายโทรคมนาคมตามประกาศคณะกรรมการกิจการโทรคมนาคมแห่งชาติว่าด้วยการใช้และเชื่อมต่อโครงข่ายโทรคมนาคม
พ.ศ. 2549

วันที่ 31 สิงหาคม 2550 ทีโอที ได้ยื่นฟ้อง กทช. ต่อศาลปกครองกลาง เพื่อขอเพิกถอนประกาศฯ
ดังกล่าว และเมื่อวันที่ 4 กุมภาพันธ์ 2551 ทีโอที ได้มีหนังสือแจ้งให้บริษัทฯ ทราบว่า บริษัทฯ
ควรรอให้ศาลมีคำพิพากษาเพื่อยึดถือเป็นแนวทางในการปฏิบัติต่อไป และหากบริษัทฯ
ดำเนินการตามประกาศคณะกรรมการกิจการโทรคมนาคมแห่งชาติก่อนศาลมีคำพิพากษาถึงที่สุด ทีโอที
จะไม่รับรู้และบริษัทฯ จะต้องเป็นผู้รับผิดชอบในการดำเนินการดังกล่าว

อย่างไรก็ตาม บริษัทฯ
ได้พิจารณาหนังสือของทีโอทีดังกล่าวและกฎหมายที่เกี่ยวข้องประกอบกับความเห็นของที่ปรึกษากฎหมาย
ผู้บริหารของบริษัทฯ เห็นว่าการไม่ปฏิบัติตามสัญญาการเชื่อมต่อโครงข่ายโทรคมนาคมข้างต้น
อาจถือได้ว่าเป็นการขัดต่อประกาศ กทช. ว่าด้วยการใช้และเชื่อมต่อโครงข่าย บริษัทฯ
จึงได้ตัดสินใจปฏิบัติตามสัญญาการเชื่อมต่อโครงข่าย
ซึ่งเป็นไปตามบทบัญญัติแห่งกฎหมายที่มีผลใช้บังคับอยู่ในปัจจุบัน
โดยออกใบแจ้งหนี้เพื่อเรียกเก็บค่าเชื่อมต่อโครงข่ายจากคู่สัญญา
และบันทึกรายการที่เกี่ยวข้องกับค่าเชื่อมต่อโครงข่ายโทรคมนาคมตามสัญญาที่ได้ทำไว้ข้างต้นไว้ในงบการเงินสำหรับปีสิ้นสุดวันที่
31 ธันวาคม 2550 ซึ่งต่อมาได้มีการชำระค่าเชื่อมต่อโครงข่ายระหว่างกันแล้ว

ตามสัญญาอนุญาตให้ดำเนินกิจการบริการโทรศัพท์เคลื่อนที่กำหนดให้บริษัทฯ
ต้องจ่ายเงินผลประโยชน์ตอบแทนให้ทีโอที
เป็นรายปีโดยจ่ายเป็นจำนวนเงินขั้นต่ำตามที่สัญญากำหนดในแต่ละปี หรือในอัตราร้อยละของรายได้
และผลประโยชน์อื่นใดที่บริษัทฯ พึงได้รับในรอบปี ก่อนหักค่าใช้จ่ายและค่าภาษีใดๆ ทั้งสิ้น
จำนวนไหนมากกว่าให้ถือเอาจำนวนนั้น อย่างไรก็ตาม
ค่าเชื่อมต่อโครงข่ายโทรคมนาคมเป็นรายการที่ต้องปฏิบัติตามกฎหมาย และ ทีโอที
ต้องการรอคำพิพากษาถึงที่สุดในเรื่องขอเพิกถอนประกาศฯ จากศาลปกครอง
จึงเป็นรายการที่บริษัทฯ
คาดว่าจะมีการเจรจาตกลงเรื่องวิธีการคำนวณผลประโยชน์ตอบแทนรายปีในเวลาต่อมา ดังนั้น
เพื่อให้เป็นไปตามหลักความระมัดระวัง บริษัทฯ
จึงคำนวณค่าผลประโยชน์ตอบแทนรายปีจากรายได้สุทธิตามที่ปฏิบัติในทางเดียวกันทั้งอุตสาหกรรมกิจการโทรคมนาคม
ส่วนจำนวนผลประโยชน์ตอบแทนที่บริษัทฯ ต้องจ่ายให้แก่ ทีโอที นั้น
ขึ้นอยู่กับผลการตัดสินจากศาลปกครองในเรื่องขอเพิกถอนประกาศฯ
และการเจรจาตกลงระหว่างบริษัทฯ กับ ทีโอที ในภายหลัง โดยบริษัทฯ
จะปรับปรุงรายการในงบการเงินในงวดที่การเจรจาตกลงสิ้นสุดลง ซึ่งผู้บริหารของบริษัทฯ
มีความมั่นใจว่าจะไม่เกิดค่าใช้จ่ายมากไปกว่าจำนวนที่บันทึกไว้อย่างมีสาระสำคัญ

ต่อมา เมื่อวันที่ 30 ธันวาคม 2551 ทีโอที ได้มีหนังสือแจ้งให้บริษัทฯ
ทราบว่าเนื่องจากผลการเจรจาเกี่ยวกับอัตรา และวิธีการคำนวณส่วนแบ่งรายได้ระหว่างบริษัทฯ
และ ทีโอที ยังไม่ได้ข้อยุติ จึงให้บริษัทฯ
นำส่งเงินผลประโยชน์ตอบแทนจากการเชื่อมต่อโครงข่ายโทรคมนาคมตั้งแต่เดือนกุมภาพันธ์ 2550
ถึงเดือนมิถุนายน 2551 จำนวนเงิน 761 ล้านบาท ตามอัตราและวิธีคิดคำนวณของบริษัทฯ
ภายในวันที่ 30 ธันวาคม 2551 และบริษัทฯ ได้นำส่งให้แก่ ทีโอที แล้วเมื่อวันที่ 30 ธันวาคม
2551 โดยใช้เกณฑ์คำนวณตามที่บริษัทฯ เสนอ
สำหรับค่าเชื่อมต่อโครงข่ายโทรคมนาคมตั้งแต่เดือนกรกฎาคม 2551 เป็นต้นไปจนถึงปัจจุบัน บริษัทฯ
และ ทีโอที จะจัดตั้งคณะทำงานเจรจาเพื่อให้ได้ข้อยุติโดยเร็ว

1.5 ข้อพิพาทอันเนื่องจากภาษีสรรพสามิต (Excise Tax)

1.5.1 บริษัท แอดวานซ์ อินโฟร์ เซอร์วิส จำกัด (มหาชน) กับ บริษัท ทีโอที จำกัด (มหาชน)

เมื่อวันที่ 22 มกราคม 2551 บริษัท ทีโอที จำกัด (มหาชน) ได้ยื่นคำเสนอข้อพิพาทหมายเลขดำที่
9/2551 ต่อสถาบันอนุญาโตตุลาการ สำนักระงับข้อพิพาท สำนักงานศาลยุติธรรม
เรียกร้องให้บริษัทฯ ชำระเงินส่วนแบ่งรายได้เพิ่มเติมอีกจำนวน 31,463 ล้านบาท
ตามสัญญาอนุญาตให้ดำเนินกิจการบริการโทรศัพท์เคลื่อนที่ พร้อมดอกเบี้ยในอัตราร้อยละ 1.25
ต่อเดือนของเงินดังกล่าว นับตั้งแต่วันที่ 10 มกราคม 2550 อันเป็นวันผิดนัดจนกว่าจะชำระเสร็จสิ้น

บริษัทฯ ได้ยื่นคำคัดค้านต่อสถาบันอนุญาโตตุลาการ สำนักระงับข้อพิพาท สำนักงานศาลยุติธรรม
เมื่อวันที่ 25 มีนาคม 2551 และได้แต่งตั้งอนุญาโตตุลาการฝ่ายของบริษัทฯ
เพื่อดำเนินกระบวนการพิจารณาข้อพิพาทเรียบร้อยแล้วเมื่อวันที่ 20 สิงหาคม 2551
ซึ่งกระบวนการพิจารณาข้อพิพาทดังกล่าวอาจใช้เวลาพิจารณาหลายปี
โดยขณะนี้ยังไม่เริ่มกระบวนการพิจารณา

อย่างไรก็ตามผู้บริหารของบริษัทฯ เชื่อว่าผลของข้อพิพาทดังกล่าวน่าจะคลี่คลายไปในทางที่ดี
เนื่องจากเห็นว่าจำนวนเงินดังกล่าวเป็นจำนวนเดียวกันกับภาษีสรรพสามิตที่บริษัทฯ
ได้นำส่งตั้งแต่วันที่ 28 มกราคม 2546 ถึงวันที่  26 กุมภาพันธ์ 2550 และบริษัทฯ
ได้นำมาหักออกจากส่วนแบ่งรายได้ตามมติคณะรัฐมนตรีเมื่อวันที่ 11 กุมภาพันธ์ 2546 ดังนั้น บริษัทฯ
จึงได้ปฏิบัติตามมติคณะรัฐมนตรีถูกต้องครบถ้วนแล้ว
และเป็นการปฏิบัติที่เหมือนกันทั้งอุตสาหกรรมสำหรับกิจการโทรศัพท์เคลื่อนที่หรือวิทยุโทรคมนาคมระบบเซลลูล่าร์ตามมติคณะรัฐมนตรี
นอกจากนี้ ทีโอที ได้เคยมีหนังสือตอบเลขที่ ทศท. บย./843 ลงวันที่ 10 มีนาคม 2546
ระบุว่าบริษัทฯ ได้ปฏิบัติถูกต้องตามมติคณะรัฐมนตรีแล้ว และบริษัทฯ
มีภาระเท่าเดิมตามอัตราร้อยละที่กำหนดไว้ในสัญญาซึ่งการดำเนินการยื่นแบบชำระภาษีสรรพสามิตดังกล่าว
ไม่มีผลกระทบต่อข้อสัญญาแต่ประการใด

  1.5.2 บริษัท ดิจิตอล โฟน จำกัด (ดีพีซี) ซึ่งเป็นบริษัทย่อยของบริษัท แอดวานซ์ อินโฟร์
  เซอร์วิส จำกัด (มหาชน) กับ บริษัท กสท โทรคมนาคม จำกัด (มหาชน)

เมื่อวันที่ 9 มกราคม 2551 บริษัท กสท โทรคมนาคม จำกัด (มหาชน) (กสท.)
ได้ยื่นคำเสนอข้อพิพาทหมายเลขดำที่ 3/2551 ต่อสถาบันอนุญาโตตุลาการ สำนักระงับข้อพิพาท
สำนักงานศาลยุติธรรม เพื่อเรียกร้องให้ ดีพีซี ซึ่งเป็นบริษัทย่อยของบริษัทฯ
ชำระเงินส่วนแบ่งรายได้เพิ่มเติมอีกจำนวน 2,449 ล้านบาท
ตามสัญญาให้ดำเนินการให้บริการวิทยุคมนาคมระบบเซลลูล่าร์ พร้อมเรียกเบี้ยปรับในอัตราร้อยละ
1.25 ต่อเดือนของจำนวนเงินที่ค้างชำระในแต่ละปีนับตั้งแต่วันผิดนัดจนกว่าจะชำระเสร็จสิ้น
ซึ่งคำนวณถึง ณ เดือนธันวาคม 2550 คิดเป็นเบี้ยปรับทั้งสิ้น 1,500 ล้านบาท
รวมเป็นเงินทั้งหมดจำนวน 3,949 ล้านบาท และต่อมาในวันที่ 1 ตุลาคม 2551 กสท.
ได้ยื่นขอแก้ไขจำนวนทุนทรัพย์รวมเบี้ยปรับลดลงเหลือ 3,410 ล้านบาท

ดีพีซี ได้ยื่นคำคัดค้านต่อสถาบันอนุญาโตตุลาการ สำนักระงับข้อพิพาท สำนักงานศาลยุติธรรมแล้ว
เมื่อวันที่ 12 มีนาคม 2551 และได้แต่งตั้งอนุญาโตตุลาการฝ่ายของ ดีพีซี
เพื่อดำเนินกระบวนการพิจารณาข้อพิพาทแล้วเมื่อวันที่ 31 กรกฎาคม 2551
ซึ่งกระบวนการพิจารณาข้อพิพาทดังกล่าวอาจใช้เวลาหลายปีและขณะนี้ยังไม่มีการเริ่มกระบวนการพิจารณาดังกล่าว

อย่างไรก็ตาม ผู้บริหารของบริษัทฯ เชื่อว่าผลของข้อพิพาทดังกล่าวน่าจะคลี่คลายไปในทางที่ดี
เนื่องจากเห็นว่าจำนวนเงินส่วนแบ่งรายได้ดังกล่าวเป็นจำนวนเดียวกันกับภาษีสรรพสามิตที่ ดีพีซี
ได้นำส่งตั้งแต่ วันที่ 16 กันยายน 2546 ถึงวันที่ 15 กันยายน 2550 และ ดีพีซี
ได้นำมาหักออกจากส่วนแบ่งรายได้ตามมติคณะรัฐมนตรีเมื่อวันที่ 11 กุมภาพันธ์ 2546 อีกทั้ง กสท.
เคยมีหนังสือแจ้งให้ ดีพีซี ปฏิบัติตามมติคณะรัฐมนตรีดังกล่าว ดังนั้น ดีพีซี
ได้ปฏิบัติตามมติคณะรัฐมนตรีถูกต้องครบถ้วนแล้ว
และเป็นการปฏิบัติที่เหมือนกันทั้งอุตสาหกรรมโทรศัพท์เคลื่อนที่หรือวิทยุโทรคมนาคมระบบเซลลูล่าตามมติคณะรัฐมนตรี

  1.6 ข้อพิพาทระหว่างบริษัท เอไอเอ็น โกลบอลคอม จำกัด ซึ่งเป็นบริษัทย่อยของ บริษัท
  แอดวานซ์ อินโฟร์ เซอร์วิส จำกัด (มหาชน) กับ บริษัท กสท โทรคมนาคม จำกัด (มหาชน)

วันที่ 7 มีนาคม 2551 บริษัท กสท โทรคมนาคม จำกัด (มหาชน) (กสท.) ได้ยื่นฟ้อง บริษัทฯ
เป็นจำเลยที่ 1 และ บริษัท เอไอเอ็น โกลบอลคอม จำกัด (เอไอเอ็น) เป็นจำเลยที่ 2
คดีหมายเลขดำที่ 1245/2551 ต่อศาลแพ่ง เรียกร้องให้ร่วมกันชดใช้ค่าเสียหาย
พร้อมดอกเบี้ยในอัตราร้อยละ 7.5 ต่อปีจนถึงวันฟ้อง รวมเป็นเงิน 130 ล้านบาท
โดยอ้างว่าความเสียหายดังกล่าวเกิดจากกรณีที่บริษัทฯ กับเอไอเอ็น
เปลี่ยนแปลงการส่งทราฟฟิคการให้บริการโทรศัพท์ทางไกลระหว่างประเทศ ในช่วงเวลาวันที่ 1 ถึง
27 มีนาคม 2550 ที่ผู้ใช้บริการโทรศัพท์เคลื่อนที่ของบริษัทฯ ใช้บริการผ่านเครื่องหมาย +
จากเดิมที่เป็น 001 ของ กสท. มาเป็น 005 ของเอไอเอ็นโดยไม่แจ้งให้ผู้ใช้บริการทราบก่อน

เมื่อวันที่ 4 กันยายน 2551 กสท.
ได้ยื่นคำร้องขอแก้ไขเพิ่มเติมฟ้องในส่วนของค่าเสียหายเป็นเงินรวม 583 ล้านบาท (รวมดอกเบี้ย)
โดยอ้างว่าการกระทำดังกล่าวเป็นเหตุให้
กสท.ได้รับความเสียหายเป็นระยะเวลาต่อเนื่องเรื่อยมาจนถึงวันที่ 7 มีนาคม 2551

เมื่อวันที่ 26 กุมภาพันธ์ 2552 ศาลได้มีคำสั่งยกคำร้องของ กสท. ที่ยื่นเมื่อวันที่ 19 พฤศจิกายน
2551 ที่ขอให้ศาลมีคำสั่งคุ้มครองชั่วคราวห้ามมิให้บริษัทฯ และเอไอเอ็น ทำการโยกย้าย ทราฟฟิค
001 หรือเครื่องหมาย + ของ กสท. ไปยัง

ทราฟฟิค 005 ของ เอไอเอ็น

ผู้บริหารของบริษัทฯ เชื่อว่าผลของคดีดังกล่าวน่าจะคลี่คลายไปในทางที่ดี เนื่องจากเครื่องหมาย +
เป็นเครื่องหมายสากล และเป็นการปฏิบัติโดยทั่วไปของผู้ให้บริการโทรศัพท์เคลื่อนที่
ที่จะกำหนดให้เครื่องหมายดังกล่าวใช้แทนรหัสการเรียกออกของบริการโทรศัพท์ระหว่างประเทศ
จึงเป็นสิทธิของผู้ให้บริการโทรศัพท์เคลื่อนที่แต่ละรายที่จะกำหนดให้เครื่องหมายดังกล่าวใช้แทนรหัสเรียกของผู้ใช้บริการโทรศัพท์ทางไกลระหว่างประเทศรายใด
บริษัทฯ จึงมิได้กระทำละเมิด และทำให้ กสท. เสียหายแต่อย่างใด

1.7 ข้อพิพาทระหว่างบริษัท ดิจิตอล โฟน จำกัด (ดีพีซี) ซึ่งเป็นบริษัทย่อยของบริษัท แอดวานซ์
อินโฟร์ เซอร์วิส จำกัด (มหาชน) กับ บริษัท กสท โทรคมนาคม จำกัด (มหาชน)

เมื่อวันที่ 3 กุมภาพันธ์ 2552 บริษัท กสท โทรคมนาคม จำกัด (มหาชน)
ได้เสนอข้อพิพาทต่อสำนักระงับข้อพิพาท สถาบันอนุญาโตตุลาการเป็นข้อพิพาทหมายเลขดำที่ 8/2552
เพื่อเรียกร้องให้ดีพีซีส่งมอบ และโอนกรรมสิทธิ เสาอากาศ/เสาสูง (Tower) จำนวน 3,343 ต้น
พร้อมอุปกรณ์แหล่งจ่ายกำลังงาน (Power Supply) จำนวน 2,653 เครื่อง
ตามสัญญาให้ดำเนินการให้บริการวิทยุคมนาคมระบบเซลลูล่าร์
หากไม่สามารถส่งมอบได้ให้ชดใช้เงินจำนวน 2,230 ล้านบาท

ซึ่งดีพีซีเห็นว่า เสาอากาศ/เสาสูง (Tower) พร้อมอุปกรณ์แหล่งจ่ายกำลังงาน (Power Supply)
เป็นทรัพย์สินที่ดีพีซีเช่าใช้จากบุคคลอื่น จึงมิใช่ทรัพย์สินอันเป็นกรรมสิทธิ์ของดีพีซีที่จะส่งมอบให้แก่
กสท.ได้ อีกทั้งทรัพย์สินดังกล่าวมิใช่เครื่องหรืออุปกรณ์ตามที่กำหนดไว้ในสัญญาข้อ 2.1 ที่ ดีพีซี
จะมีหน้าที่จัดหาและส่งมอบตามสัญญา

ขณะนี้ข้อพิพาทดังกล่าวอยู่ในขั้นตอนเตรียมยื่นคำคัดค้านภายใต้กระบวนการทางอนุญาโตตุลาการ
ซึ่งผู้บริหารของบริษัทฯ เชื่อว่าผลของคดีดังกล่าวน่าจะคลี่คลายไปในทางที่ดี เนื่องจาก ดีพีซี
ได้ปฏิบัติถูกต้องตามกฎหมายและข้อสัญญาที่เกี่ยวข้องทุกประการแล้ว

2. ความเสี่ยงที่เกี่ยวข้องกับสถานการณ์การตลาดและการแข่งขัน

  2.1 การชะลอตัวทางเศรษฐกิจ (Economic Recession)

เศรษฐกิจประเทศไทยในปี 2552 มีแนวโน้มที่จะชะลอตัว โดยคาดการณ์ล่าสุด ณ เดือนธันวาคม
2551 ของธนาคารแห่งประเทศไทย การเติบโตทางเศรษฐกิจในปี 2552
จะเติบโตที่ประมาณร้อยละ 0 – 2 เมื่อเปรียบเทียบกับประมาณการของปี 2551 ที่ร้อยละ 4 -
4.5 และมีความเป็นไปได้ที่เศรษฐกิจประเทศไทยอาจจะเติบโตต่ำกว่าที่คาดการณ์
เนื่องจากเศรษฐกิจสหรัฐที่เป็นกลไกสำคัญในการขับเคลื่อนเศรษฐกิจโลกกำลังเข้าสู่ภาวะถดถอยอย่างรุนแรงในปีหน้า
โดยเริ่มเห็นสัญญาณจากการรายงานตัวเลขผลิตภัณฑ์มวลรวมในประเทศ (จีดีพี) ในไตรมาส 3
ของกระทรวงพาณิชย์สหรัฐอเมริกาที่ลดลงร้อยละ 0.3 เมื่อเทียบกับช่วงเดียวกันของปีที่แล้ว
ซึ่งเป็นผลมาจากการใช้จ่ายของผู้บริโภคที่ลดลงมากที่สุดในรอบ 28 ปี
และนับเป็นตัวเลขที่ต่ำที่สุดตั้งแต่เศรษฐกิจสหรัฐหดตัวร้อยละ 1.4 ในไตรมาส 3 ของปี 2544
ขณะเดียวกันตัวเลขว่างงานยังเพิ่มสูงขึ้นเช่นเดียวกับการลดต่ำลงของราคาหุ้นกับมูลค่าอสังหาริมทรัพย์
และวิกฤตเศรษฐกิจในสหรัฐอเมริกายังได้ขยายลุกลามต่อไปทั้งในยุโรปและเอเชีย
สำหรับประเทศไทยจะได้รับผลกระทบนี้อย่างหลีกเลี่ยงไม่ได้โดยเฉพาะในภาคการส่งออก
เนื่องจากสหรัฐอเมริกา ยุโรป และญี่ปุ่นเป็นคู่ค้าหลักของประเทศ
โดยมีการคาดการณ์การจ้างงานในภาคการผลิตที่จะลดลงมากกว่า 1 ล้านคนในปีหน้า
รวมทั้งภาคการท่องเที่ยวที่มีการชะลอตัวจากการใช้จ่ายที่ลดลง
สำหรับการบริโภคและการลงทุนในประเทศของภาคเอกชนมีแนวโน้มที่ต่ำลง
ซึ่งเป็นผลมาจากความเชื่อมั่นของผู้บริโภคอยู่ในระดับที่ต่ำทั้งจากปัญหาการเมืองภายในประเทศ
ประกอบกับการวิตกผลกระทบจากวิกฤตเศรษฐกิจโลก
ขณะที่ตลาดทุนมีความผันผวนเป็นอย่างมากจากการเคลื่อนย้ายเงินทุนของนักลงทุนต่างชาติและกองทุนที่ขายหุ้นทั่วโลกเพื่อระดมเงินสดรองรับการไถ่ถอนหน่วยลงทุน
และเพื่อบรรเทาวิกฤตเศรษฐกิจที่เกิดขึ้นรัฐบาลจึงได้ออกมาตรการกระตุ้นเศรษฐกิจซึ่งประกอบไปด้วย
โครงการขนาดใหญ่ (Mega Project) โครงการเพื่อประชาชนในระดับรากหญ้า
มาตรการทางด้านภาษี รวมถึงการเร่งการเบิกจ่ายงบประมาณ เป็นต้น

บริษัทฯ
ในฐานะผู้ให้บริการโทรศัพท์เคลื่อนที่ได้เตรียมพร้อมรับสถานการณ์ดังกล่าวด้วยการยืนหยัดที่จะนำเสนอโปรแกรมค่าโทรที่คุ้มค่าและพัฒนาบริการนวัตกรรมใหม่ๆ
ที่อำนวยความสะดวกและเพิ่มประสิทธิภาพการใช้ชีวิตประจำวันและการทำธุรกิจต่างๆ ของลูกค้า
เช่น โมบายอินเตอร์เน็ต เอ็มเปย์ ซึ่งช่วยประหยัดเวลาในการหาข้อมูล วางแผนการเดินทาง
และทำธุรกรรมต่างๆ ได้เองผ่านโทรศัพท์เคลื่อนที่ เป็นต้น
อีกทั้งโทรศัพท์เคลื่อนที่ได้กลายเป็นสินค้าจำเป็น ดังนั้น บริษัทฯ
จึงมีความเชื่อมั่นว่าจะสามารถผ่านพ้นสถานการณ์การชะลอตัวทางเศรษฐกิจไปได้ด้วยดี

  2.2 ประกาศว่าด้วยการกำหนดให้มี Number Portability

จากพระราชบัญญัติประกอบกิจการโทรคมนาคม พ.ศ. 2544 มาตรา 12 ที่กำหนดให้ มี
“การใช้เลขหมายเดียวทุกระบบ” หรือ Number Portability
โดยมีวัตถุประสงค์เพื่อให้มีการใช้เบอร์เดียวทุกระบบและเปิดโอกาสให้ผู้ใช้บริการมีสิทธิในการใช้เลขหมายเดิมของตนเองเพื่อคุ้มครองผลประโยชน์ของผู้ใช้บริการ
และทำให้ใช้เลขหมายซึ่งเป็นทรัพยากรของประเทศได้อย่างคุ้มค่ามากขึ้น

เมื่อวันที่ 31 สิงหาคม 2550 คณะกรรมการกิจการโทรคมนาคมแห่งชาติ (กทช.) ได้มีคำสั่งที่
37/2550 เรื่อง แต่งตั้งคณะกรรมการศึกษาและเตรียมการการดำเนินการของโครงการ Mobile
Number Portability
เพื่อให้มีการกำหนดรูปแบบและแนวทางการบริหารของการใช้เลขหมายเดียวทุกระบบ
การกำหนดรูปแบบทางเทคนิคและระบบฐานข้อมูล
ตลอดจนรูปแบบการลงทุนเพื่อให้การดำเนินงานในทางปฏิบัติเป็นไปอย่างมีประสิทธิภาพ ซึ่ง กทช.
ได้มีการแต่งตั้งคณะกรรมการศึกษาและเตรียมการดำเนินการ นอกจากนี้ กทช.
ได้เปิดโอกาสให้ผู้ให้บริการทุกรายได้เข้ามามีส่วนร่วมในการศึกษาข้อมูล จัดทำข้อเสนอ
และวิธีการดำเนินการร่วมกัน ซึ่งขณะนี้อยู่ในขั้นตอนของการศึกษาข้อมูลด้านต่าง ๆ
โดยประชุมมาแล้ว 4 ครั้ง นั้น

จากประกาศคำสั่งดังกล่าว
จะเป็นการสนับสนุนให้เกิดการแข่งขันกันมากขึ้นระหว่างผู้ให้บริการแต่ละราย เนื่องจากระบบ
Number Portability
ดังกล่าวจะเปิดโอกาสให้ลูกค้าสามารถเปลี่ยนเครือข่ายผู้ให้บริการได้ตลอดเวลา
หากผู้ให้บริการไม่ปรับปรุงทั้งเรื่องคุณภาพบริการและแผนการตลาดหรือโปรโมชั่นเพื่อดึงดูดลูกค้าไว้
ซึ่งเป็นความเสี่ยงองค์รวมของภาคอุตสาหกรรมโทรคมนาคมที่ผู้ให้บริการไม่สามารถคาดการณ์ได้ถึงพฤติกรรมของลูกค้าภายหลังจากที่มีการนำระบบ
Number Portability มาใช้งาน

บริษัทฯ มีความเชื่อมั่นว่า บริษัทฯ
มีความพร้อมและสามารถดำเนินการได้ทันทีเมื่อมีการประกาศใช้อย่างเป็นทางการ เนื่องจากบริษัทฯ
ได้มีการเตรียมความพร้อมในด้านต่างๆ
ไม่เพียงแต่คุณภาพของเครือข่ายที่ครอบคลุมทั่วประเทศมากกว่าผู้ให้บริการรายอื่น บริษัทฯ
ยังได้ดำเนินกลยุทธ์ที่จะสร้างความแข็งแกร่งของแบรนด์เพื่อให้ลูกค้ารับรู้ถึงความคุ้มค่าและไว้วางใจที่จะใช้บริการของบริษัทฯ
ตลอดไป ด้วยการบริหารจัดการลูกค้าตาม Life Cycle และการดูแลลูกค้าแบบเฉพาะกลุ่ม
(Customization) การบริหารความสัมพันธ์กับลูกค้าอย่างต่อเนื่อง (Customer Relation
Management - CRM) บริการหลังการขายที่มีคุณภาพ
และปรับปรุงคุณภาพในทุกช่องทางการให้บริการทั้งผ่านตัวแทนและสำนักงานบริการ
ซึ่งอยู่บนพื้นฐานของการวิเคราะห์พฤติกรรมการใช้งานของลูกค้าด้วยเทคโนโลยีสารสนเทศและสถิติประยุกต์เพื่อให้มั่นใจว่าสามารถส่งมอบสินค้าและบริการที่ตรงกับความต้องการของลูกค้ามากที่สุด
นอกจากนี้ ยังให้ความสำคัญกับการสร้างความผูกพันกับแบรนด์ผ่านมิติทางด้านอารมณ์ (Emotional)
ด้วยแนวคิด “อยู่เคียงข้างคุณ” ที่ให้ลูกค้าสัมผัสกับเครือข่ายคุณภาพ การบริการลูกค้าที่ไว้วางใจ
นวัตกรรมใหม่ สิทธิพิเศษต่าง ๆ และการตอบแทนสังคมผ่านทุกช่องทางการให้บริการ
จากความมุ่งมั่นที่จะนำเสนอบริการที่ดีที่สุดให้แก่ลูกค้าทำให้บริษัทฯ ได้รับ 2
รางวัลใหญ่ระดับเอเชียซึ่งประกอบไปด้วย ผู้ให้บริการโทรศัพท์เคลื่อนที่ยอดเยี่ยมแห่งเอเชีย
ประจำปี 2008 (Asian Mobile Operator of the Year 2008)
และรางวัลผู้ให้บริการโทรศัพท์เคลื่อนที่ยอดเยี่ยมของไทย ประจำปี 2008 (Mobile Operator
of the Year Thailand 2008) จากนิตยสาร "Asian Mobile News" ประเทศสิงคโปร์

3. ความเสี่ยงทางด้านระบบปฏิบัติการ (Operation Risk)

บริษัทฯ เป็นผู้นำของผู้ประกอบการธุรกิจโทรศัพท์เคลื่อนที่
มีเครือข่ายขนาดใหญ่ติดตั้งให้บริการครอบคลุมทั่วประเทศ อีกทั้งมีบริการเสริมต่าง ๆ
ประกอบไปด้วย บริการส่งข้อความ (SMS) บริการส่งข้อความภาพและเสียง (MMS)
บริการเสียงรอสาย (Calling Melody) บริการดาวน์โหลด และบริการด้านข้อมูล (Data &
Portal) เพื่อรองรับความต้องการของผู้ใช้บริการที่หลากหลาย ดังนั้น
การที่ระบบปฏิบัติการของเครือข่ายซึ่งมีขนาดใหญ่และมีความหลากหลาย
จะสามารถให้บริการลูกค้าทุกประเภทตามที่ลูกค้าต้องการได้อย่างต่อเนื่อง
จึงต้องมีระบบการควบคุมดูแลที่มีประสิทธิภาพ โดยมีหน่วยงาน Network Operation Center
(NOC) ทำหน้าที่ในการติดตาม ตรวจสอบ การทำงานของอุปกรณ์ต่าง ๆ ตลอด 24 ชั่วโมง
พร้อมทั้งมีหน่วยงานที่ทำหน้าที่บำรุงรักษาอุปกรณ์ต่างๆ ที่พร้อมออกปฏิบัติการได้ทันที
เพื่อให้เหตุขัดข้องที่อาจจะเกิดขึ้นสามารถแก้ไขได้อย่างรวดเร็ว

นอกเหนือจากการให้บริการได้อย่างต่อเนื่องแล้ว บริษัทฯ
ยังได้มีการตรวจสอบดูแลทางด้านคุณภาพอย่างสม่ำเสมอ มีการติดตาม
ตรวจสอบข้อมูลจากสถิติคุณภาพการใช้งานในด้านต่างๆ มีการใช้อุปกรณ์ทดสอบคุณภาพ
ติดตั้งและวัดคุณภาพอยู่ทั่วประเทศ
และมีทีมงานทำหน้าที่ในการตรวจสอบและพัฒนาคุณภาพกระจายอยู่ในทุกๆ ภาค บริษัทฯ
ยังคงมีแผนที่จะพัฒนาการให้บริการให้ครอบคลุมพื้นที่ต่างๆ มากขึ้นด้วยการเพิ่มสถานีฐานกว่า 1,800
สถานี ด้วยงบลงทุน ในปี 2551 เป็นเงินรวม 13,000 ล้านบาท อีกทั้งยังมีการนำเทคนิคพิเศษ
(Features) ที่จะช่วยทำให้สามารถพัฒนาคุณภาพการใช้งานให้ดีขึ้น เพื่อให้มั่นใจได้ว่า บริษัทฯ
ได้ให้บริการที่มีคุณภาพกับลูกค้า และมีการพัฒนาอย่างต่อเนื่อง นอกจากนี้ บริษัทฯ
ยังได้มีการนำข้อมูลคุณภาพการใช้งานไปเปรียบเทียบกับผู้ให้บริการในต่างประเทศอยู่เสมอ
เพื่อเป็นตัววัดให้มีการพัฒนาคุณภาพอย่างต่อเนื่อง และไม่หยุดนิ่งที่จะพัฒนาคุณภาพให้ดียิ่งๆ ขึ้น

บริษัทฯ
มีความเชื่อมั่นว่าจากประสบการณ์และความเชี่ยวชาญของเจ้าหน้าที่ที่ดูแลรับผิดชอบระบบปฏิบัติงานขนาดใหญ่จะสามารถทำให้คุณภาพของการให้บริการมีประสิทธิภาพอย่างต่อเนื่อง

4. ความเสี่ยงทางด้านเทคโนโลยี (Technology Risk)

  4.1 เทคโนโลยี 3 จี

การเปลี่ยนแปลงอย่างรวดเร็วทางด้านเทคโนโลยีเป็นปัจจัยสำคัญต่อการแข่งขันในอุตสาหกรรมโทรคมนาคม
การที่ผู้ประกอบการไม่สามารถปรับตัวได้ทันต่อเทคโนโลยีที่เข้ามาใหม่
อาจส่งผลต่อขีดความสามารถในการแข่งขันได้ในระยะยาว
การแข่งขันทางด้านเทคโนโลยีที่จะเกิดขึ้นในอนาคตอันใกล้สำหรับประเทศไทยนั้นจะรวมไปถึงเทคโนโลยีโทรศัพท์
เคลื่อนที่ยุคที่ 3 หรือ 3G

อนึ่ง บริษัทฯ เป็นผู้ให้บริการรายแรกในประเทศที่มีการเปิดการใช้งานอย่างเป็นทางการ ภายใต้ชื่อ
“3GSM” (900 เมกะเฮิร์ตซ) โดยเปิดให้บริการที่จังหวัดเชียงใหม่เมื่อเดือนพฤษภาคม 2551
ซึ่งทำให้ลูกค้าและพนักงานได้มีความรู้ความเข้าใจในเทคโนโลยีนี้เป็นอย่างดี
อันจะช่วยให้การเปิดให้บริการในกรุงเทพมหานคร และเมืองหลักๆ
รวมถึงการขยายพื้นที่ให้บริการต่อไปในอนาคตเป็นไปได้อย่างราบรื่น

นอกจากการขยายพื้นที่การให้บริการ 3G แล้ว บริษัทฯ
ยังคงมีการขยายเครือข่ายเพื่อรองรับการใช้บริการสื่อสารด้านข้อมูลสำหรับลูกค้าเดิม
เพื่อเพิ่มประสบการณ์ในการใช้งานรับส่งข้อมูลด้วยความเร็วสูงอย่างต่อเนื่อง

สำหรับเทคโนโลยี 3G บนคลื่นความถี่ 2100 เมกะเฮิร์ตซ นั้น บริษัทฯ
ได้มีการเตรียมความพร้อมในเรื่องนี้ 2 ส่วน คือ
ความพร้อมของการดำเนินการขอใบอนุญาตให้บริการผ่านคลื่นความถี่ 2100 เมกะเฮิรต์ซ
โดยคาดว่า กทช. น่าจะเริ่มกระบวนการคัดเลือกได้ประมาณกลางปี 2552
ส่วนที่สองคือความรู้ภายในบริษัทฯ ที่ได้เตรียมการมาแล้วไม่ต่ำกว่า 5 ปี
ตั้งแต่มีบริการนี้ในเขตทวีปยุโรป อีกทั้ง การที่บริษัทฯ ได้ทำการทดสอบและเริ่มให้บริการ 3GSM
(900 เมกะเฮิร์ตซ) ที่จังหวัดเชียงใหม่และในเขตพื้นที่สำคัญหลัก ๆ ทำให้เจ้าหน้าที่ของบริษัทฯ
มีการพัฒนาความรู้ความสามารถอย่างต่อเนื่องทั้งทางด้านเครือข่ายและการให้บริการ 3G
ซึ่งจะสามารถนำประสบการณ์ต่างๆ มาวางแผนการทำงาน พัฒนาแผนรองรับเหตุการณ์ อุปสรรค
ข้อขัดข้องที่อาจจะเกิดขึ้นได้อย่างเป็นระบบ

จึงเชื่อมั่นได้ว่า บริษัทฯ มีความพร้อมทั้งในเรื่องคุณสมบัติของบริษัทที่จะได้รับใบอนุญาตจาก กทช.
และความพร้อมของบุคลากรที่จะให้บริการ 3G บนคลื่นความถี่ 2100 เมกะเฮิร์ตซ ได้ทันที หาก
กทช. ได้พิจารณาจัดสรรคลื่นความถี่และออกใบอนุญาตการให้บริการ ต่อไป

  4.2 เทคโนโลยี WiMAX

WiMAX เป็นเทคโนโลยีการสื่อสารบรอดแบนด์แบบไร้สาย
ที่เป็นทางเลือกใหม่สำหรับการส่งผ่านข้อมูลหรือบริการต่าง ๆ ได้อย่างรวดเร็ว
รองรับแอปพลิเคชั่นต่าง ๆ ที่ต้องการความเร็วสูงได้อย่างหลากหลาย ซึ่งในอนาคต WiMAX
เป็นเทคโนโลยีที่อาจสามารถทดแทนเทคโนโลยีสื่อสารบรอดแบนด์แบบมีสายได้ ซึ่ง กทช.
ได้ดำเนินการศึกษาอย่างต่อเนื่องที่จะนำมาใช้งานในประเทศ
และได้อนุญาตให้หลายบริษัทและหน่วยงานที่สนใจนำเข้าอุปกรณ์ WiMAX เพื่อทดสอบ บริษัทฯ
ได้คำนึงถึงเรื่องนี้ และได้ทำการติดตามความก้าวหน้าทางเทคโนโลยีดังกล่าวอย่างต่อเนื่อง

ปัจจุบัน บริษัทฯ ได้รับอนุญาตในการนำเข้าอุปกรณ์ WiMAX เพื่อทดสอบ
และได้ทำการทดลองเทคโนโลยีในเชิงปฏิบัติการ
รวมถึงการพัฒนาศักยภาพของบุคลากรเพื่อรองรับเทคโนโลยีดังกล่าวแล้ว จึงเชื่อมั่นได้ว่า บริษัทฯ
มีความพร้อมที่จะยื่นขอใบอนุญาตในการให้บริการ WiMAX ได้ทันที หาก กทช.
ได้พิจารณาจัดสรรคลื่นความถี่และออกใบอนุญาตการให้บริการ WiMAX ต่อไป

5. ความเสี่ยงด้านการเงิน (Financial Risk)

  - ผลกระทบทางอ้อมจากสถานการณ์ทางการเงินของโลกต่อสภาพคล่องภายในประเทศ

จากวิกฤติการเงินของโลกซึ่งลุกลามมาจากปัญหาหนี้ด้อยคุณภาพที่เรียกว่า ซับไพร์ม
ซึ่งเกิดขึ้นในสหรัฐอเมริกาตั้งแต่ปลายปี 2550
อีกทั้งผลของการล้มละลายของสถาบันการเงินที่เกิดขึ้นในสหรัฐอเมริกา
การเข้ารับประกันเงินฝากของสถาบันการเงินต่าง ๆ
ทั้งในสหรัฐอเมริกาและประเทศในเขตทวีปยุโรปที่ส่งผลกระทบไปทั่วโลก
ซึ่งอาจส่งผลกระทบทำให้กองทุนต่าง ๆ
รวมถึงนักลงทุนต่างชาติในประเทศไทยมีการปิดความเสี่ยงสภาพคล่อง (Liquidate)
ด้วยการดึงเงินกลับประเทศเพื่อนำเงินไปลงทุนหรือหาแหล่งในการลงทุนหรือฝากเงินในที่มีความปลอดภัยกว่า
ซึ่งอาจทำให้เศรษฐกิจในประเทศไทยเข้าสู่สภาวะเงินตึงตัว

อย่างไรก็ตาม บริษัทฯ มีแหล่งเงินทุนที่หลากหลายทั้งจากสถาบันการเงิน ตลาดทุน
(ตลาดหุ้นกู้ภาคเอกชน) ทั้งภายในประเทศและต่างประเทศ รวมทั้งสินเชื่อจาก Suppliers
ทำให้บริษัทฯ สามารถจัดหาแหล่งเงินทุนภายใต้สถานการณ์ต่าง ๆ ได้อย่างเหมาะสม
และได้มีการศึกษา วางแผนทางการเงินอย่างรอบคอบระมัดระวังในการใช้เงินลงทุน
รวมทั้งการหาแหล่งเงินทุนที่เหมาะสมและเป็นประโยชน์ต่อบริษัทฯ มากที่สุด โดยบริษัทฯ
ได้วางแผนเตรียมการลงทุนและการกู้เงินต่าง ๆ ตั้งแต่ปี 2550
และได้ทยอยใช้เงินทุนตามแผนงานที่วางไว้อย่างเหมาะสมด้วยการทยอยลงทุนในพื้นที่ที่จำเป็นต่อการใช้งานแทนที่จะลงทุนครั้งเดียวทั่วประเทศ
อันเป็นแผนการลงทุนที่ตั้งอยู่บนความไม่ประมาท

ซึ่ง ณ สิ้นปี 2551 บริษัทฯ มีกระแสเงินสดที่เหมาะสม และมีเงินกู้ยืมระยะยาว
(ปรับมูลค่าด้วยผลสุทธิจากการปิดความเสี่ยงอัตราแลกเปลี่ยน) เป็นเงินจำนวนรวมทั้งสิ้น 36,812
ล้านบาท ในจำนวนนี้เป็นเงินสกุลต่างประเทศ 30,568 ล้านเยนหรือประมาณ 9,485 ล้านบาท
และ 177 ล้านเหรียญสหรัฐหรือประมาณ 6,166 ล้านบาท บริษัทฯ
ได้ทำการป้องกันความเสี่ยงจากอัตราแลกเปลี่ยนและอัตราดอกเบี้ยของเงินกู้ในสกุลต่างประเทศ
แนวทางหนึ่งที่บริษัทฯ นำมาใช้คือการเข้าทำสัญญา SWAP
เพื่อเปลี่ยนภาระหนี้ในสกุลเงินตราต่างประเทศมาเป็นสกุลเงินบาท รวมถึงการเข้าทำสัญญา SWAP
อัตราดอกเบี้ย ซึ่งบริษัทฯ จะพิจารณากำหนดตามภาวะตลาดในขณะนั้น ๆ
โดยส่วนใหญ่จะกำหนดเป็นอัตราดอกเบี้ยคงที่
ทำให้บริษัทฯสามารถลดความเสี่ยงจากความผันผวนของอัตราแลกเปลี่ยนและอัตราดอกเบี้ยลงได้ ณ
สิ้นปี 2551 บริษัทฯ มีอัตราส่วนเงินกู้ที่เป็นอัตราดอกเบี้ยลอยตัว (float rate) คิดเป็นร้อยละ
2.19 ของเงินกู้ทั้งหมด
(และจะปิดความเสี่ยงจากอัตราแลกเปลี่ยนของเงินกู้เมื่อสภาวะตลาดเอื้ออำนวย)

6. ความเสี่ยงทางด้านการบริหารทรัพยากรบุคคล

  - ยกระดับความพร้อมของบุคลากรด้านทักษะการทำงานและด้านการบริหาร

การบริหารงานบุคคลในยุคปัจจุบันได้เปลี่ยนแนวคิดและรูปแบบ โดยจะเน้นในการคิดวิเคราะห์
การวางแผน ปรับระบบงานบุคคลให้สอดคล้องกับกลยุทธ์ เป้าหมายและวิสัยทัศน์ของบริษัทฯ
และการพัฒนาความสามารถของบุคลากรของบริษัทฯ
ให้เท่าทันกับกระแสการเปลี่ยนแปลงของเทคโนโลยีสารสนเทศในปัจจุบันและในอนาคต

บริษัทฯ เป็นผู้นำในการประกอบธุรกิจโทรคมนาคมของประเทศไทย มีพนักงานทั่วประเทศประมาณ
8,000 คน (รวมพนักงานสัญญาจ้างชั่วคราว) ที่ให้บริการลูกค้าทั่วประเทศกว่า 27 ล้านราย
การที่ลักษณะงานขยายเพิ่มมากขึ้น ความก้าวหน้าทางเทคโนโลยี
การปรับตำแหน่งของพนักงานให้สูงขึ้น หน้าที่และขอบเขตงานที่รับผิดชอบเพิ่มขึ้นอย่างก้าวกระโดด
บริษัทฯ จึงมีความจำเป็นอย่างยิ่งในการส่งเสริมให้พนักงานของบริษัทฯ มีความรู้ความสามารถ
มีศักยภาพ และมีทักษะในการทำงานให้ก้าวทันสถานการณ์ที่เปลี่ยนแปลงไป
สามารถปฏิบัติงานได้ในทุกสภาวการณ์ และในปริมาณงานที่เพิ่มมากขึ้น
โดยพนักงานทุกคนสามารถค้นคว้าหาความรู้ ผ่าน Smart E-Learning, แหล่งข้อมูล Knowledge
Base ทั้งทางด้านธุรกิจ และความรู้ทางด้านเทคโนโลยีและเครือข่าย

นอกจากนี้ บริษัทฯ ได้ให้ความสำคัญกับบุคลากร และมุ่งเน้นพัฒนาบุคลากรของบริษัทฯ
ให้มีแนวคิดและการปฏิบัติงานที่เน้นกลยุทธ์เชิงรุก มีแรงบันดาลใจ มีความคิดสร้างสรรค์
พัฒนาความสามารถในเชิงการบริหาร เน้นทักษะในการจัดการ วางแผนงาน (Planning)
ความคิดเชิงกลยุทธ์ (Strategic Thinking) การแก้ไขปัญหาและการตัดสินใจ (Problem
Solving and Decision Making) และความเป็นผู้นำ (Leadership) เป็นต้น
โดยฝ่ายพัฒนาบุคลากรได้พัฒนาหลักสูตรการอบรม
และเตรียมความพร้อมในเชิงการบริหารให้กับผู้ที่ได้รับการแต่งตั้งเป็นผู้บริหารใหม่
หรือให้กับพนักงานที่จะก้าวขึ้นเป็นผู้บริหารในอนาคต ได้แก่ หลักสูตรเพื่อพัฒนาการเป็นผู้นำ

“Great Leaders , Great Teams and Great Results”
หลักสูตรการประเมินคุณลักษณะความเป็นผู้นำแบบ 360 องศา
หลักสูตรเพื่อพัฒนาความเป็นผู้บริหารระดับต้น กลาง และระดับสูง
รวมทั้งส่งเสริมให้ผู้บริหารและพนักงานทุกระดับเรียนรู้อย่างเต็มที่ มีการถ่ายทอดความรู้ สอนงาน
“Coaching” ที่ปฏิบัติอย่างสืบเนื่องและกลายเป็นส่วนหนึ่งในวัฒนธรรมองค์กร

7. ความเสี่ยงหากบริษัทฯ กลายเป็น “คนต่างด้าว”

ตามที่พระราชบัญญัติการประกอบธุรกิจของคนต่างด้าว พ.ศ. 2542
กำหนดคุณสมบัติของบริษัทไทยและสัดส่วนการถือหุ้นของคนต่างด้าวในบริษัทไทย
และมีการนำคำนิยามของ “คนต่างด้าว” ในพระราชบัญญัติการประกอบธุรกิจของคนต่างด้าว
ไปใช้ในพระราชบัญญัติประกอบกิจการโทรคมนาคม พ.ศ. 2544 ด้วย
ในส่วนคุณสมบัติของผู้ที่ยื่นขอใบอนุญาตประกอบกิจการโทรคมนาคมแบบที่ 2 และแบบที่ 3
รวมทั้งในพระราชบัญญัติการประกอบธุรกิจของคนต่างด้าวมีบทบัญญัติเกี่ยวกับการห้ามคนไทยถือหุ้นแทนคนต่างด้าวในการประกอบกิจการที่ต้องได้รับอนุญาตตามที่กำหนดไว้

ในปี 2549 กระทรวงพาณิชย์ได้ทำการตรวจสอบการถือหุ้นแทนต่างด้าวของบริษัทต่างๆ
ซึ่งรวมถึงการตรวจสอบการถือหุ้นในบริษัทแห่งหนึ่งซึ่งเป็นผู้ถือหุ้นในบริษัทที่เป็นผู้ถือหุ้นรายใหญ่ของ
บมจ. ชิน คอร์ปอเรชั่น
ในประเด็นว่าผู้ถือหุ้นสัญชาติไทยรายใหญ่ของบริษัทดังกล่าวถือหุ้นแทนคนต่างด้าวหรือไม่
ซึ่งกระทรวงพาณิชย์ได้สรุปผลและส่งไปยังพนักงานเจ้าหน้าที่เพื่อพิจารณา
และขณะนี้อยู่ในระหว่างการดำเนินการของพนักงานเจ้าหน้าที่ ดังนั้น
หากบริษัทดังกล่าวถูกฟ้องร้องดำเนินคดีและถูกศาลพิพากษาถึงที่สุดตัดสินว่าเป็นคนต่างด้าวแล้ว
อาจส่งผลทำให้ บมจ. ชิน คอร์ปอเรชั่น บริษัทฯ และ ดีพีซี อาจกลายเป็นคนต่างด้าวด้วยเช่นกัน
และศาลมีอำนาจสั่งให้ผู้ที่ถูกกล่าวหาว่าเป็นผู้ถือหุ้นแทนคนต่างด้าวเลิกถือหุ้นแทน
ซึ่งหากเกิดเหตุการณ์ดังกล่าวจะส่งผลต่อการขอใบอนุญาตต่าง ๆ ของ บริษัทฯ และ ดีพีซี

ทั้งนี้ การให้บริการของ
บริษัทฯที่อยู่ภายใต้สัญญาอนุญาตให้ดำเนินการในปัจจุบันนั้นไม่ได้มีข้อกำหนดเรื่องสัดส่วนการถือหุ้นของคนต่างด้าวไว้

อย่างไรก็ตาม บริษัทฯ
ไม่อาจรับรองได้ว่าผลจากคดีความข้างต้นจะไม่กระทบต่อสัญญาอนุญาตให้ดำเนินการ และ
ใบอนุญาตต่างๆ ของ บริษัทฯ และ ดีพีซี ที่มีอยู่ในปัจจุบัน อีกทั้ง
สิ่งที่เกิดขึ้นและวิธีการแก้ไขเหล่านั้นมิได้อยู่ภายใต้การดำเนินการของบริษัทฯ แต่อย่างใด

8. ความเสี่ยงในดดีที่บริษัทฯไม่ได้เป็นคู่ความโดยตรง

เมื่อวันที่ 20 มีนาคม 2549 นายศาสตรา โตอ่อน ได้ยื่นฟ้องกระทรวงเทคโนโลยีฯ
กระทรวงคมนาคม และ สำนักงานปลัดสำนักนายกรัฐมนตรี (“สปน.”) ต่อศาลปกครองกลาง
โดยขอให้ศาลมีคำสั่งให้ผู้ถูกฟ้องคดียกเลิกสัญญาอนุญาตให้ดำเนินการของบริษัทฯ
และกำหนดมาตรการชั่วคราวมิให้ผู้ถือหุ้นรายใหม่ดำเนินการใด ๆ หรือรับผลประโยชน์ใดๆ
จากกิจการตามสัญญาอนุญาตให้ดำเนินการดังกล่าว

นายศาสตรา
ได้กล่าวหาในคำฟ้องว่าผู้ถูกฟ้องคดีทั้งสามละเว้นการปฏิบัติหน้าที่โดยการไม่ใช้อำนาจหน้าที่ในการยกเลิกสัญญาอนุญาตให้ดำเนินการภายหลังจากมีการโอนหุ้นของบริษัทฯให้แก่ผู้ถือหุ้นรายใหม่
โดยการโอนหุ้นดังกล่าว ทำให้มีการเปลี่ยนแปลงโครงสร้างการถือหุ้นของบริษัทฯ , บริษัท ไทยคม
จำกัด (มหาชน) และบริษัท ไอทีวี จำกัด (มหาชน) อย่างมีนัยสำคัญ
ซึ่งส่งผลให้กลุ่มผู้ถือหุ้นรายใหม่
มีอำนาจควบคุมบริษัทดังกล่าวซึ่งประกอบธุรกิจที่เป็นทรัพยากรของประเทศเพื่อประโยชน์สาธารณะ
ศาลปกครองกลางได้ตัดสินว่านายศาสตราไม่มีสิทธิที่จะยื่นฟ้อง
เพราะมิได้เป็นคู่สัญญาในสัญญาอนุญาตให้ดำเนินการ อย่างไรก็ตาม
นายศาสตราได้ยื่นคำร้องอุทธรณ์ต่อศาลปกครองสูงสุด และในวันที่ 12 กันยายน 2549
ศาลปกครองสูงสุดได้วินิจฉัยว่า นายศาสตราถือเป็นผู้มีส่วนได้เสียจึงมีอำนาจฟ้อง
โดยศาลให้เหตุผลว่าหากธุรกิจของบริษัทฯ อยู่ภายใต้การควบคุมของคนต่างด้าว
จะก่อให้เกิดความเสียหายหรือส่งผลกระทบต่อความมั่นคงของประเทศซึ่งจะมีผลกระทบต่อนายศาสตราอย่างหลีกเลี่ยงไม่ได้
ดังนั้น
ศาลปกครองสูงสุดจึงมีคำสั่งให้ศาลปกครองกลางดำเนินการรับฟ้องและดำเนินการต่อไปตามรูปคดี
และต่อมา ในวันที่ 17 พฤศจิกายน 2549
ศาลปกครองกลางมีคำสั่งไม่รับคำขอให้ศาลกำหนดมาตรการหรือวิธีการคุ้มครองเพื่อบรรเทาทุกข์ชั่วคราวของนายศาตราที่ขอให้ผู้ถูกฟ้องคดีทั้งสามทำการสั่งห้ามมิให้กลุ่มผู้ถือหุ้นรายใหม่ดำเนินการใด
ๆ เกี่ยวข้องกับกิจการโทรคมนาคมตามสัญญาสัมปทานทั้งสามฉบับ
เนื่องจากศาลเห็นว่ามูลเหตุแห่งการฟ้องคดียังไม่เพียงพอที่จะดำเนินการตามคำขอของผู้ฟ้องคดีและคดีนี้เป็นข้อพิพาทที่เกี่ยวกับหน้าที่การตรวจสัญญาสัมปทานของผู้ถูกฟ้องคดีซึ่งมีข้อกำหนดให้ปฏิบัติและความรับผิดตามสัญญาดังกล่าวอยู่
ซึ่งคำสั่งของศาลปกครองกลางนี้ในส่วนที่เกี่ยวกับมาตรการหรือวิธีการคุ้มครองนี้เป็นที่สุด
ส่วนกรณีตามฟ้องที่กล่าวข้างต้นอยู่ในระหว่างการพิจารณาของศาลปกครองกลาง 

            ทั้งนี้ บริษัทฯ คงจะไม่ได้รับผลกระทบใด ๆ
ตราบเท่าที่ยังไม่มีคำตัดสินว่าผู้ถือหุ้นของ บริษัทฯ อยู่ภายใต้การควบคุมของคนต่างด้าว
การยกเลิกสัญญาอนุญาตให้ดำเนินการของ บริษัทฯ
จะต้องพิจารณาเงื่อนไขและข้อกำหนดในสัญญาอนุญาตให้ดำเนินการนั้น ๆ
ด้วยว่าสามารถทำได้หรือไม่ อีกทั้ง
สิ่งที่เกิดขึ้นและวิธีการแก้ไขเหล่านั้นมิได้อยู่ภายใต้การดำเนินการของบริษัทฯ แต่อย่างใด

9.
ความเสี่ยงจากการดำเนินธุรกิจโทรคมนาคมภายหลังสิ้นสุดระยะเวลาตามสัญญาอนุญาตให้ดำเนินกิจการบริการโทรศัพท์เคลื่อนที่
ในปี 2558

บริษัทฯ ไม่สามารถรับประกันได้ว่า บริษัทฯ จะได้รับใบอนุญาตโทรคมนาคมจาก กทช.
หรือการขยายอายุสัญญาจาก ทีโอที
หรือได้รับอนุญาตให้ดำเนินการบริการโทรคมนาคมหลังจากสิ้นสุดระยะเวลาตามสัญญาฯ